
Tlačová správa

Cesta kameňa oživí jedinečnú kamenársku tradíciu na slovensko-poľskom pohraničí

Oravský Biely Potok / Spytkowice – Kameň ako tichý svedok histórie, viery a ľudskej práce sa opäť dostáva do centra pozornosti. Obec Oravský Biely Potok v spolupráci s poľskou gminou Spytkowice realizujú cezhraničný projekt Cesta kameňa (INT/TAT/II/0001), ktorého cieľom je revitalizovať a moderným spôsobom predstaviť jedinečnú kamenársku tradíciu a drobnú sakrálnu architektúru na slovensko-poľskom pohraničí. Projekt je spolufinancovaný Európskou úniou v rámci programu Interreg Poľsko – Slovensko 2021 – 2027. Partnerské obce spolupracujú už od roku 2007 a spája ich spoločné kultúrne dedičstvo, ktoré presahuje hranice štátov. Jedným z jeho najvýraznejších prejavov je práve kamenárstvo – remeslo, ktoré formovalo krajinu, verejný priestor aj duchovnú identitu regiónu. Kým Oravský Biely Potok je známy bohatou tradíciou kamenárskej tvorby siahajúcou do obdobia neskorého baroka, Spytkowice vynikajú množstvom kamenných krížov, kaplniek a plastík roztrúsených v krajine.

Kameň, ktorý rozpráva príbeh
Oravský Biely Potok patrí medzi výnimočné miesta Slovenska. Práve kamenárska tradícia je jeho najvýraznejším kultúrnym symbolom a zdrojom identity. Od roku 2006 sa tu konajú medzinárodné kamenárske sympóziá, ktorých výsledkom je viac než stovka kamenných plastík osadených priamo v obci a jej okolí. Tento jedinečný „galerijný priestor pod holým nebom“ nemá na Slovensku obdobu a obec vďaka nemu presiahla regionálny význam. Napriek tomu je tento potenciál stále nedostatočne využitý – nielen v oblasti cestovného ruchu, ale aj v každodennom živote miestnych obyvateľov. Zároveň sa kamenárske remeslo postupne vytráca a mnohé historické objekty drobnej sakrálnej architektúry sú v nevyhovujúcom technickom stave. „Aj z tohto dôvodu je projekt pre našu obec veľmi významný — kamenné kríže, kamenné plastiky a sakrálne prvky tvoria nenahraditeľné dedičstvo našich predkov,“ hovorí starosta Obce Oravský Biely Potok, Ing. Jozef Hamaň. „Cesta kameňa nám dáva jedinečnú príležitosť nielen obnoviť tieto diela, ale aj predstaviť kamenársku tradíciu širšej verejnosti. Chceme, aby sa miestna história stala živou súčasťou kultúrneho života obyvateľov aj návštevníkov, a aby sa tento potenciál stal trvalým prvkom rozvoja regiónu.“

Revitalizácia barokových krížov a bezbariérový prístup
Kľúčovou investičnou aktivitou projektu je revitalizácia vstupu na obecný cintorín v Oravskom Bielom Potoku a odborná reštaurácia štyroch kamenných pieskovcových krížov z 18. a 19. storočia. Ide o Hlavný kríž, Kríž so sv. Katarínou, Kríž s vyučovaním Panny Márie a Kríž so sv. Jozefom – výnimočný súbor drobnej sakrálnej architektúry, ktorý tvorí dominantu cintorína a patrí medzi najcennejšie pamiatky obce. Súčasťou obnovy bude aj rekonštrukcia vstupného portálu, úprava a debarierizácia prístupovej cesty, aby bol areál dostupný aj pre imobilných návštevníkov. Pri vstupe budú osadené dvojjazyčné informačné tabule, ktoré návštevníkom priblížia históriu kamenárstva, samotné kríže, ale aj spoločné kultúrne dedičstvo poľského partnera. Priestor, ktorý bol v minulosti využitý aj ako kulisa pre významné slovenské filmové diela, sa tak stane atraktívnym a dôstojným miestom pre obyvateľov i návštevníkov regiónu.

Dni kamenárov: tradícia, ktorá žije
Projekt však nie je len o rekonštrukcii, ale najmä o ľuďoch a živej tradícii. Jeho súčasťou budú dve veľké prezentačné podujatia – Dni kamenárov v Oravskom Bielom Potoku (7. – 8. augusta 2026) a Dni kamenárov v Spytkowiciach (15. – 16. augusta 2026). Návštevníkov čaká bohatý program: ľudový jarmok s ukážkami tradičných remesiel, workshopy kamenárskej tvorby, folklórne vystúpenia súborov zo Slovenska i Poľska, odborné semináre a tvorivé diskusie kamenárov, slávnostné sprístupnenie zrevitalizovaného cintorína, ako aj poznávacie výlety po stopách kamenných plastík, krížov a prírodných zaujímavostí regiónu. Podujatia majú ambíciu osloviť širokú verejnosť, rodiny s deťmi, odborníkov aj turistov a ukázať, že kamenárska tradícia má svoje miesto aj v súčasnosti.

Spoločné dedičstvo ako základ budúcnosti
Projekt Cesta kameňa prispeje k ochrane a popularizácii jedinečného kultúrneho dedičstva slovensko-poľského pohraničia, zvýši turistickú atraktivitu územia a podporí rozvoj udržateľného kultúrneho turizmu. Zároveň vytvorí priestor na medzigeneračné odovzdávanie remeselných zručností, posilní spoluprácu medzi komunitami na oboch stranách hranice a pomôže zachrániť kamenárstvo ako zanikajúce, no mimoriadne hodnotné remeslo. „Kameň tu nie je len materiál — je to nositeľ príbehov našich predkov,“ dopĺňa starosta Hamaň. „Vďaka projektu sa tieto príbehy opäť otvoria verejnosti. Verím, že táto iniciatíva bude motivovať aj mladších ľudí, aby sa zaujímali o svoju kultúru a aby tradičné remeslo nezaniklo.“
Celkový rozpočet projektu je 93 793,08 EUR, z čoho 75 034,46 EUR je financovaných z Európskeho fondu regionálneho rozvoja a 18 758,62 EUR tvorí vlastný príspevok partnerov. Cesta kameňa tak nie je len návratom k minulosti, ale najmä investíciou do identity, kultúry a spoločnej budúcnosti regiónu.

Miroslav Žabenský


Projekt je spolufinancovaný Európskou úniou v rámci programu 
Interreg Poľsko – Slovensko 2021 - 2027.

